Paramedici vind lyk in veldFoto: pixabay.com Paramedici het Donderdagmiddag op pad na ŉ noodgeval op ŉ man se liggaam in ŉ veld in Milnerton in Kaapstad afgekom. Russel Meiring, woordvoerder van ER24, het gesê die paramedici was in Bosmansdamweg op pad na ŉ ander noodgeval toe lede van die gemeenskap hul aandag getrek het. Die omstanders het die paramedici die veld in gelei waar ŉ man se liggaam teen ŉ muur gelê het. Volgens Meiring was die man vermoedelik in sy 50’s en het dit gelyk asof hy al ’n geruime tyd oorlede is. “Die besonderhede rondom die voorval is nie bekend nie, maar die polisie sal die man se dood ondersoek,” het hy gesê.